'অন্য সময়'-এ আমরা জানিয়েছিলাম যে আগামী ২১ ডিসেম্বর নন্দিতা রায় আর শিবপ্রসাদ মুখোপাধ্যায়ের প্রযোজনায় 'রসগোল্লা'-র সঙ্গেই শ্রীকান্ত মোহতা আর মহেন্দ্র সোনি-র প্রযোজনায় সৃজিত মুখোপাধ্যায়ের ছবি 'শাহজাহান রিজেন্সি'-র মুক্তি প্রায় পাকা হয়ে গিয়েছিল। ঠিক এ সময় শিবপ্রসাদ মুখোপাধ্যায়ের তরফে অনুরোধ পেয়ে, প্রযোজনা সংস্থা আর সৃজিত মুখোপাধ্যায় যৌথভাবে ঠিক করেন যে, 'শাহজাহান রিজেন্সি' তাঁরা ২১ ডিসেম্বর আনবেন না। অন্যদিকে নন্দিতা রায় আর শিবপ্রসাদ মুখোপাধ্যায় পরিচালিত 'কণ্ঠ' আসবে ১৯ জানুয়ারি, ২০১৯-এ, সেটা ঘোষণা হয়ে গিয়েছিল আগেই। এখন 'রসগোল্লা'-কে জায়গা ছেড়ে দেওয়ার পরিবর্তে 'কণ্ঠ'-র মুক্তি পিছিয়ে দিয়েছেন নন্দিতা আর শিবপ্রসাদ। শিবপ্রসাদ এ প্রসঙ্গেই জানালেন, '২১ ডিসেম্বর অপেক্ষাকৃত নতুন পরিচালক পাভেলের ছবি আসছে। নায়ক-নায়িকাও নতুন। তাঁদের সমর্থন করার জন্য যেভাবে শ্রীকান্ত-সৃজিত জায়গা ছেড়ে দিলেন, সেটা উদাহরণ হয়ে থাকবে। এতে সামগ্রিকভাবে বাংলা ছবির উন্নতি হবে।'